**Teresa Viejo**, nada en Madrid o 3 de setembro de 1963, é unha xornalista española e Embaixadora de Boa Vontade de UNICEF.

Traxectoria
-----------

Licenciada en Xornalismo pola Universidade Complutense de Madrid, onde cursou tamén estudos de Socioloxía. Os seus comezos foron na emisora musical Radio Vinilo, para logo pasar á estación de OM Radio Intercontinental. A tempada 1997-98 fichou por Radio España, onde foi unha das primeiras mulleres en porse á fronte dun magacín matinal nunha cadea de eido nacional, co espazo *Más que palabras.* A seguinte tempada pasou á franxa de tardes da mesma cadea, co espazo *Tardes con Teresa.* Tamén traballou en Antena 3 Radio e a Cadea Zeta Radio, onde realizou o programa *Hoy Teresa.* Entre 2011-2013 colaborou en ABC Punto Radio. Dende 2013 dirixe *La Observadora*, os domingos en RNE.

### Televisión

En 1988 incorpórase a Televisión Española para presentar, xunto a Beatriz Pécker, o programa musical *Rockopop*, no que se mantén até 1991. Ese ano é fichada por María Teresa Campos para colaborar no seu recentemente estreado magacín matinal *Pasa la vida.* Posteriormente, en 1996, continúa nos magacíns matinais de TVE, nesta ocasión xunto a Laura Valenzuela en *Mañanas de Primera.* Durante varios anos presentou o sorteo da Lotaría Primitiva na 2 de TVE.

Entre 1997 e 1998 presenta xunto a Manuel Torreiglesias o programa *Saber vivir*. En 2002, ficha por Castilla-La Mancha Televisión, onde realiza durante nove anos o programa *Tal como somos*. Doutra banda, en 2004 pasou a substituír a Pedro Piqueras á fronte do espazo de investigación e debate *7 días, 7 noches*, de Antena 3, que se mantén en pantalla até 2007. En marzo dese ano comeza a presentar o *reality show* *Cambio radical*, baseado no programa estadounidense *Extreme Makeover.* Tras a finalización do espazo, seguiu á fronte do magacín castelán-manchego *Tal como somos* que finaliza en 2010.

O 26 de xaneiro de 2011, empezou un programa de similares características: *Cerca de ti*. En 2015 presenta para Telemadrid o espazo *Madrid barrio a barrio*. Dende xullo até setembro de 2015 presentou a Mañá da 1 en substitución de Mariló Montero e Jota Abril. A partir de xaneiro de 2016, púxose á fronte dun programa novo na 1 de TVE, chamado ¿*Qué fue de ti?*, un programa de testemuños en directo, que supón o regreso da xornalista a este xénero e á televisión pública tras o seu labor o pasado verán como presentadora da mañá da 1.

### Prensa escrita

A súa traxectoria iníciase no *Diario Ya*. Foi a primeira e única directora da revista de información xeral: *Interviú* (2002-2004), onde publicaba un artigo semanal. Tamén colaborou en entrevistas políticas na revista *Man*.

Obras
-----

* *Hombres. Modo de empleo* (2001).
* *Pareja. ¿Fecha de caducidad?* (2005). Ensayo.
* *Cómo ser mujer y trabajar con hombres* (2007). Ensayo.
* *La memoria del agua* (Martínez Roca, 2009).
* *Que el tiempo nos encuentre* (2013). Novela.
* *Mientras llueva* (2015). Novela.

Notas
-----

1. ↑  UNICEF (ed.). "Los derechos de la infancia en el corazón de la escuela". Consultado o 7 de febreiro de 2018.
2. ↑  "Este miércoles encuentro literario con Teresa Viejo en la Universidad de Huelva". *Territorio Huelva*. decembro de 2017. Consultado o 7 de febreiro de 2018.
3. ↑  "Biografía de Teresa Viejo". *Academia TV*. Arquivado dende o orixinal o 08 de febreiro de 2018. Consultado o 7 de febreiro de 2018.
4. ↑  Teresa Viejo ficha por Radio España
5. ↑  Radio España aspira a competir con las grandes cadenas
6. ↑  "Teresa Viejo, nueva directora de 'Interviú'". *El Pais*. 16 de decembro de 2002. Consultado o 7 de febreiro de 2018.
7. ↑  "Teresa Viejo, la única mujer que dirigió 'Interviú', "rota" por el cierre de la revista". *Ecoteuve*. 8 de xaneiro de 2018. Consultado o 7 de febreiro de 2018.

Véxase tamén
------------

### Ligazóns externas

* 

* *Teresa Viejo* na IMDb *(en inglés)*.

|  |  |
| --- | --- |
| Control de autoridades | 
* Wd: Q6142633
* WorldCat
* VIAF: 107406525
* BNE: XX955769
* BNF: 17010689k
* GND: 1021432881
* IMDb: nm1404563
* ISNI: 0000 0001 1579 8682
* LCCN: no2010021879
* NTA: 354062786
* SUDOC: 175733619

 |